作者:張元幹
標題:寶鼎現
內容:山莊圖畫，錦囊吟詠，胸中丘壑。年少日、如虹豪氣，吐鳳詞華渾忘卻。便袖手、向巖前溪畔，種滿煙梢霧籜。想別墅平泉，當時草木，風流如昨。瘦藤閒倚看鋤藥。雙芒鞋、雨後常著。目送處、飛鴻滅沒，誰問蓬蒿爭燕雀。乍霽月、望松雲南渡，短艇敧沙夜泊。正萬里清冥，千林虛籟，從渠繒繳。攜幼尚有筠丁，誰會得、人生行樂。岸幘綸巾歸去，深戶相迷翠幕。恐未免、上凌煙閣。好在秋天鶚。念小山叢桂，今宵狂客，不勝杯勺。